

# Materiál na rokovanie

**Hospodárskej a sociálnej rady SR**

# dňa 5.10.2015

**K bodu č. 2)**

**Stanovisko k**

**Návrhu štátneho rozpočtu a rozpočtu verejnej správy na roky 2016 až 2018**

**Všeobecne k návrhu:**

Návrh štátneho rozpočtu a rozpočtu verejnej správy na roky 2016-2018 je v súlade s Programom stability Slovenskej republiky na roky 2015 – 2018, v ktorom sú prezentované fiškálne ciele vo vzťahu k európskym fiškálnym pravidlám. Vládou SR bol schválený dňa 29. apríla 2015. Konsolidačným cieľom pre rok 2016 je dosiahnutie schodku verejných financií vo výške 1,93 % k HDP v metodike ESA 2010, čo oproti rozpočtu na rok 2015 znamená zlepšenie o cca 0,5 percentuálneho bodu. ZMOS víta, že vláda SR v predkladanom návrhu, napriek rizikovým vonkajším faktorom vývoja ekonomiky, pokračuje v konsolidácii verejných financií tak, aby Slovensko dosiahlo stanovený rozpočtový cieľ v roku 2017 na úrovni štrukturálnemu deficitu okolo 0,5 % HDP. Mestá a obce, ako významná súčasť rozpočtov verejnej správy, budú podľa návrhu rozpočtu verejnej správy aj v rokoch 2016 - 2018 hospodáriť prebytkovo a tým prispievať ku konsolidácii verejných zdrojov a naplneniu fiškálnych cieľov v súlade s pravidlami EÚ.

Príjmy štátneho rozpočtu na rok 2016 sa rozpočtujú v sume 14 026 805 966 eur, výdavky sa určujú v sume 15 997 201 237 eur. Schodok štátneho rozpočtu sa určuje v sume 1 970 395 271 eur. Tento schodok možno v priebehu rozpočtového roka v súlade so systémovými ustanoveniami zákona
o rozpočtových pravidlách verejnej správy prekročiť alebo znížiť v závislosti od čerpania prostriedkov štátneho rozpočtu a prostriedkov Európskej únie v príslušnom rozpočtovom roku.

Návrh štátneho rozpočtu a rozpočtu verejnej správy na roky 2016 – 2018 je zostavený v súlade s platnou legislatívou na základe septembrovej prognózy makroekonomického vývoja a prognózy daňových a odvodových príjmov, so zapracovaním dopadov legislatívnych zmien, ktoré majú vplyv na zostavovanie rozpočtov verejnej správy. Z pohľadu miestnej a regionálnej samosprávy je to najmä zmena zákona o rozpočtovom určení výnosu dane z príjmov územnej samospráve, ktorou je celý výnos dane vlastným príjmom miest, obcí a VÚC v pomere 70:30, zmeny v zákone o dani z príjmov tým, že dochádza k oslobodeniu časti sociálneho fondu, sponzoringu v zákone o športe a výnosov z predaja cenných papierov od dane z príjmov fyzických osôb a pod. Pri príprave návrhu rozpočtu verejnej správy boli do úvahy vzaté aj opatrenia vyplývajúce z vládnych sociálnych balíčkov, čo má alebo môže mať vplyv aj na rozpočty miest a obcí, napr.:

* znížením sadzby DPH na vybrané druhy potravín v zariadeniach stravovania v pôsobnosti miest a obcí,
* realizáciou niektorých opatrení vyplývajúcich z návrhu zákona o podpore najmenej rozvinutých okresov,
* vyplácaním príspevkov na školy v prírode a lyžiarske kurzy, ako aj na rozširovanie kapacít materských škôl.

Okrem týchto opatrení obsahuje návrh rozpočtu aj ďalšie tituly vyplývajúce zo zmeny legislatívy, resp. zámerov vlády. Ide najmä o krytie výdavkov na nový zákon o športe, osobitný príspevok pre Fond na podporu umenia. V zmysle záverov z kolektívneho vyjednávania sa v návrhu rozpočtu verejnej správy počíta s valorizáciou platov zamestnancov verejnej správy vo výške 4 %.

Predpokladá sa, že mestá a obce v rozpočte roku 2016 dosiahnu celkové príjmy vo výške
4 059 704 tis. eur a celkové výdavky v sume 3 801 822 tis. eur. Po odpočítaní príjmových a výdavkových finančných operácií sa predpokladajú príjmy v sume 3 719 704 tis. eur a výdavky 3 609 822 tis. eur. Prebytok v metodike ESA 2010 je vyčíslený vo výške 109 882 tis. eur. Celkové príjmy obcí v roku 2016 oproti rozpočtu verejnej správy na rok 2015 sú vyššie o 0,4 %. Predpokladá sa nárast daňových príjmov o 7,0 % a nedaňových príjmov o 6,5 %, pokles grantov a transferov o 13,4 %. Výška finančných operácií sa odhaduje na úrovni roku 2015. V roku 2017 oproti roku 2016 sa v celkových príjmoch očakáva nárast o 4,4 % z dôvodu nárastu daňových príjmov a bežných grantov a transferov. V roku 2018 oproti roku 2017 je predpokladaný nárast o 4,8 % z dôvodu nárastu daňových príjmov a grantov a transferov.

Daňové príjmy sa očakávajú v roku 2016 v sume 2 090 082 tis. eur, ktoré obce získajú z výnosu dane z príjmov fyzických osôb (podiel 70 % z celkového výnosu DPFO), z výnosu dane z nehnuteľností, z výnosu daní za špecifické služby (ostatné miestne dane a poplatok za komunálne odpady), z výnosu dane z úhrad za dobývací priestor, zo sankcií uložených v daňovom konaní a iných daní. Z výnosov týchto daní bude zabezpečované financovanie samosprávnych pôsobností obcí.

Predpoklad vývoja jednotlivých druhov daňových príjmov v rokoch 2016 až 2018 do rozpočtov obcí v porovnaní s rozpočtom verejnej správy a očakávanou skutočnosťou na rok 2015 a skutočnosťou za roky 2013 a 2014 je nasledovný:

|  |  |  |  |  |  |  |  |
| --- | --- | --- | --- | --- | --- | --- | --- |
| **v tis. eur** | **2013 S** | **2014 S** | **2015 R** | **2015 OS** | **2016 N** | **2017 N** | **2018 N** |
| **Daňové príjmy spolu** | **1 721 501** | **1 797 688** | **1 954 122** | **1 960 884** | **2 090 082** | **2 231 420** | **2 368 607** |
| z toho: prevod DPFO vrátane sankcií | 1 226 525 | 1 300 567 | 1 442 032 | 1 459 709 | 1 573 799 | 1 694 086 | 1 807 470 |
|  daň z nehnuteľností | 316 790 | 320 453 | 326 952 | 318 276 | 325 945 | 336 463 | 348 867 |
|  daň za špecifické služby | 177 737 | 176 202 | 184 673 | 182 429 | 189 853 | 200 360 | 211 731 |
|  daň za dobývací priestor | 449 | 466 | 465 | 466 | 485 | 511 | 539 |
|  Iné dane |  0 |  0 |  0 | 4 | 0 | 0 | 0 |

V rámci nedaňových príjmov sa uvažuje, že obce dosiahnu v roku 2016 sumu
610 000 tis. eur. Ide najmä o príjmy z podnikania a  z vlastníctva majetku v sume
160 000 tis. eur, a to z nájomného z prenajatých pozemkov, budov, strojov a zariadení. Ďalej príjmy v sume 255 000 tis. eur z administratívnych a iných poplatkov a platieb (správne poplatky, za ubytovacie a stravovacie služby, zo vstupného, za relácie v miestnom rozhlase a pod.) a z iných nedaňových príjmov a úrokov z vkladov v sume 115 000 tis. eur. Predpokladá sa, že kapitálové príjmy dosiahnu výšku 80 000 tis. eur, a to najmä z predaja budov, bytov a z predaja pozemkov. V prognózovanej sume nedaňových príjmov sa zohľadňuje aj dosiahnutá skutočnosť v predchádzajúcom období. Transfery zo štátneho rozpočtu do rozpočtov obcí sa v roku 2016 očakávajú v celkovej sume 964 719 tis.euro.

V oblasti výdavkoch rozpočtov miest a obcí sa v roku 2016 vychádza z úrovne východísk rozpočtu verejnej správy na roky 2016 až 2018 pri zohľadnení zmien v položkách granty a transfery poskytnutých zo štátneho rozpočtu do rozpočtov obcí. Bežné výdavky sa v roku 2016 oproti roku 2015 rozpočtujú vyššie o 7,5 % aj z titulu zohľadnenia dosiahnutej skutočnosti v predchádzajúcom období. V kapitálových výdavkoch sa oproti roku 2015 predpokladajú nižšie výdavky (pokles o 24,1 %) nadväzne na skutočnosť, že rezorty len čiastočne rozpočtujú zapojenie zdrojov EÚ v rámci tretieho programového obdobia.

**Pripomienky k návrhu:**

ZMOS konštatuje, že v návrhu rozpočtu sa oproti predchádzajúcim rokom znižuje miera rizík v hospodárení miest a obcí. Znížením percenta celkového dlhu verejnej správy pod hranicu 55 % HDP sa zároveň znižuje riziko regulácie, ktorá aj pre mestá a obce vyplýva z ústavného zákona o rozpočtovej zodpovednosti. Pozitívom je, že zvýšením vlastných príjmov z výnosu dane z príjmov fyzických osôb v rokoch 2016-2018 sa zvyšuje miera samofinancovania miest a obcí, čo považujeme za jeden zo základných predpokladov na ich finančnú stabilizáciu a udržateľný rozvoj v budúcnosti. Návrh rozpočtu verejnej správy na roky 2016 – 2018 bol predmetom rokovania Rady ZMOS dňa 26. augusta 2015. Oproti vtedy prerokovávaným východiskám rozpočtu, po rokovaniach so zástupcami rezortov boli akceptované niektoré návrhy ZMOS k úprave rozpočtu. Ide najmä o zvýšenie finančných prostriedkov v rozpočte MDVaRR SR na výstavbu nájomných bytov, keď oproti rozpočtu na rok 2015 sa výška rozpočtovanej dotácie v programe výstavba a obnova bytového fondu zvýšila z 20 000 tis. euro na 40 000 tis. euro (časť dotácií bude vyčlenená aj na zatepľovanie bytových domov). Podobne návrh na zvýšenie sumy dotácie v kapitole MPSVaR SR v programe podpora sociálnych služieb na 77 382 tis. euro ( zvýšenie o 4 925 tis. euro) na spolufinancovanie sociálnych služieb miest, obcí a VÚC v súlade so zákonom o sociálnych službách. Do návrhu rozpočtu bol zapracovaný aj záväzný limit na výkon pôsobností v oblasti registra adries podľa zákona č. 125/2015 Z. z. o registri adries v sume 83 075 euro. Naopak, bezo zmeny zostala rozpočtovaná výška dotácie na matričnú činnosť, evidenciu a register občanov, ako aj výška limitu na financovaní preneseného výkonu štátnej správy na úseku stavebného poriadku a bývania. ZMOS uplatnilo pri rokovaniach o východiskách rozpočtu verejnej správy na roky 2016-2018 požiadavku na zvýšenie záväzného limitu o 5 % oproti rozpočtu na rok 2015. Túto požiadavku na zvýšenie záväzných limitov v prílohe č.5 k návrhu zákona, (umocnenú aj výsledkami kolektívneho vyjednávania na rok 2016) ZMOS uplatňuje aj na rokovaní HSR. Na základe záverov rokovania Rady ZMOS, v súlade so schválenou Národnou stratégiou rozvoja cyklistickej dopravy a cykloturistiky na Slovensku, v rámci prijatého trvalého finančného mechanizmu na budovanie cyklotrás, navrhujeme zohľadniť v programoch kapitoly MDVaRR SR sumu 15 000 tis. euro na tento účel.

Pri konštrukcii rozpočtu sa zohľadňovala v niektorých položkách aj očakávaná skutočnosť výdavkov v roku 2015. V bežných výdavkoch v položke osobné náklady boli zohľadnené nielen dopady 4 %- ného navýšenia z dôvodu titulu kolektívneho vyjednávania, aj keď očakávaný mzdový vývoj v roku 2015 bude vyšší o cca 130 mil. euro ako bolo rozpočtované na rok 2015, čo bude mať vplyv aj na hospodárenie obcí v roku 2016.

**Záver:**

Združenie miest a obcí Slovenska odporúča návrh štátneho rozpočtu a rozpočtu verejnej správy na roky 2016 - 2018 na ďalšie legislatívne konanie.

 **Michal Sýkora**

 **predseda**